राबर्ट गोडार्ड अमरीका में ‘अंतरिक्ष युग के पिता’ माने जाते हैं। एक बार बचपन में अपनी माँ को खुश करने के लिए उन्होंने कहा कि ‘माँ, मैं तुम्हारे लिए आसमान से तारा तोड़ कर लाना चाहता हूँ’। यह बात उस समय तो आईर् गई हो गई लेकिन, आगे चल कर गोडार्ड के लिए आसमान से तारा तोड़ कर लाने वाला आयडिया उनके जीवन का लक्ष्य बन गया। वे अंतरिक्ष की दूरियों को मापने की क्षमता हासिल करने की तकनीक के लिए आवश्यक ‘रॉकेट’ बनाने के लिए प्रयोग करने लगे तथा लगातार मिल रही असफलताओं से सीखते रहे। अंततः वे ‘द्रव-ईंधन’ से चलने वाले प्रथम राकेट को विकसित करने में सफल हो गये। इसके बाद भी उन्होंने सोचना कभी बंद नहीं किया। उनकी डायरी में उन्होंने अधिक क्षमतावान रॉकेट के लिये भविष्य के ईंधन के रूप में तरल ‘हाइड्रोजन’ और तरल ‘ऑक्सीजन’ के उपयोग का उल्लेख कर रखा था। हालांकि वे स्वयं इसे कार्य रूप में परिणित करने के पूर्व ही चल बसे।